**Išrašas**

**KLAIPĖDOS MIESTO SAVIVALDYBĖS TARYBA**

**FINANSŲ IR EKONOMIKOS KOMITETAS**

**POSĖDŽIO PROTOKOLAS**

2022-11-15 Nr. TAR-108

Posėdžio data – 2022 m. lapkričio 9 d.

Pradžia – 14.00 val. (nuotoliniu būdu)

Posėdžio pirmininkas – Vytis Radvila.

Posėdžio sekretorė – Lietutė Demidova.

3. SVARSTYTA. Klaipėdos miesto savivaldybės tarybos 2015 m. balandžio 14 d. sprendimo Nr. T2-53 „Dėl mokesčio už ikimokyklinio ir priešmokyklinio amžiaus vaikų išlaikymą ir priežiūrą Klaipėdos miesto nevalstybinėse švietimo įstaigose, vykdančiose ikimokyklinio ir priešmokyklinio ugdymo programas, kompensavimo tvarkos aprašo patvirtinimo“ pakeitimas.

Pranešėja – J. Ceplienė. Teigia, kad sprendimo projekto tikslas – parengti alternatyvų Savivaldybės tarybos sprendimo projektą „Dėl Klaipėdos miesto savivaldybės tarybos 2015 m. balandžio 14 d. sprendimo Nr. T2-53 „Dėl Mokesčio už ikimokyklinio ir priešmokyklinio amžiaus vaikų išlaikymą ir priežiūrą Klaipėdos miesto nevalstybinėse švietimo įstaigose, vykdančiose ikimokyklinio ir priešmokyklinio ugdymo programas, kompensavimo tvarkos aprašo patvirtinimo“ pakeitimo“ (toliau – Savivaldybės tarybos sprendimas). Pagrindiniai uždaviniai: pakeisti Savivaldybės tarybos sprendimą, įteisinant Mokesčio kompensavimo nevalstybinėse švietimo įstaigose komisijos (toliau – Komisija) veiklą; siekiant sumažinti ikimokyklinio amžiaus vaikų, negaunančių institucinio ugdymo, skaičių, sutrumpinti privalomą vaiko įregistravimo į Savivaldybės biudžetines švietimo įstaigas laukimo eilėje laiką.

G. Neniškis, J. Ceplienė, L. Prižgintienė atsako į komiteto narių klausimus.

L. Skrupskelienė pažymi, kad Savivaldybė jau dabar turi didinti savivaldybės biudžeto kompensuojamų lėšų sumą. Mano, kad padidinti kompensuojamų lėšų sumą galima ir laikinai - kol bus surastas sprendimas.

L. Skrupskelienė primena, kad dabar lėšos skiriamos jaunoms šeimoms (kad jos atvyktų į Klaipėdą gyventi), stipendijoms (kad mokytųsi Klaipėdos universitete), o Klaipėdos miestas reklamuojamas kaip vieta, kurioje gera gyventi, tačiau vietų vaikams valstybiniuose darželiuose nėra, todėl tėvai gyvenamą vietą deklaruoja rajone ir gauna 250 eurų.

A. Vaitkus sutinka, kad šioje srityje yra daug klausimų. Pažymi, kad gyventojai, kuriems tuometinė miesto valdžia nesukūrė palankių sąlygų įsikurti miesto teritorijoje, todėl teko įsikurti Klaipėdos mieste - persikėlė į Klaipėdos rajoną (nors jie yra tie patys Klaipėdiečiai), o mes dabar kalbame apie kažkokias strategijas ir apie tai, kad reikia pritraukti jaunas šeimas iš rajonų. A. Vaitkus mano, kad turėtų keistis visų pirma požiūris ir socialinė politika tėvelių, gyvenančių už Palangos plento, atžvilgiu, kai tėvų gyvenamosios vietos registracija pasiskirsto skirtingose zonose - tarp miesto ir rajono, nes ten gyvenantys yra tie patys klaipėdiečiai.

S. Budinas sako, kad akivaizdu, jog šiaurinėje ir centrinėje miesto dalyse turime didelę problemą dėl vietų valstybiniuose darželiuose ir ji per 1-2 metus neišsispręs (kažkoks rezultatas gal bus pasiektas 2025-2026 metais), todėl jaunos šeimos, neturėdamos galimybių vaikų vesti Klaipėdoje į valdiškus darželius, renkasi Klaipėdos rajoną ir deklaruoja ten savo gyvenamą vietą. Primena, kad savivaldybės biudžeto pagrindinės pajamos – gyventojų pajamų mokestis. S. Budinas mano, kad problemą reikia spręsti ir siūlyti tėvams ne blogesnes sąlygas, nei siūlo rajonas. Sako, kad L. Skrupskelienės siūlymas, didinti kompensaciją iki 200 eurų, atsižvelgiant į esamą situaciją, yra pakankamai racionalus.

A. Barbšys sako, kad turime spręsti problemą, mano, kad situacija, su laiku, turi gerėti. Teigia, kad pagal L. Skrupskelienės pateiktą projektą - turėsime pustuščius valstybinius darželius ir dar didesnes išlaidas. A. Barbšys mano, kad kompensacijos suma 100 eurų – mažoka. Nepritaria L. Skrupskelienės projektui. Siūlo pritarti Savivaldybės administracijos pateiktam sprendimo projektui. Sako, kad reikia biudžete rasti lėšų kompensacijos didinimui, bent pusę tiek, kiek moka tėvai už privačius darželius.

R. Taraškevičius teigia, kad būtų galima iš dalies pritarti A. Barbšio siūlymui. Primena, kad gyventojai, deklaravę gyvenamą vietą rajone (ir ten gyvenantys), moka Klaipėdos rajono biudžetui gyventojų pajamų mokestį. R. Taraškevičius pažymi, kad nėra teisinio reglamentavimo papildomai apmokėti už iš rajono atvykstančius vaikus. R. Taraškevičius sako, kad yra linkęs palaikyti Savivaldybės administracijos projektą. Mano, kad iki Tarybos posėdžio galima pagalvoti dėl kompensuojamų lėšų sumos.

A. Barbšys sako, kad komitetas galėtų siūlyti keisti kompensuojamą sumą ir ją didinti iki 150 eurų.

R. Taraškevičius mano, kad reikia prašyti Savivaldybės administracijos, kad ši pateiktų siūlymą ir įvertintų biudžeto galimybes.

G. Neniškis siūlo dabar neskubėti su finansiniais įsipareigojimais.

V. Radvila teigia, kad komiteto nariams reikia apsispręsti dėl kurio sprendimo projekto balsuoti.

NUTARTA:

3.1. Pritarti Savivaldybės administracijos parengtam sprendimo projektui.

3.2. Savivaldybės administracijai, iki Tarybos posėdžio, įvertinti galimybę didinti kompensaciją (už ikimokyklinio ir priešmokyklinio amžiaus vaikų išlaikymą ir priežiūrą Klaipėdos miesto nevalstybinėse švietimo įstaigose, vykdančiose ikimokyklinio ir priešmokyklinio ugdymo programas).

3.3. Ruošiant kitų metų biudžetą įvertinti galimybę padidinti kompensacijos sumą.

BALSUOTA: už – 4 (V. Radvila, R. Taraškevičius, E. Andrejeva, A. Barbšys), prieš – 1 (S. Budinas), susilaiko – 1 (A. Vaitkus).

Posėdžio pirmininkas Vytis Radvila

Posėdžio sekretorė Lietutė Demidova